钦定古今图书集成/明伦汇编/闺媛典/第195卷 > 黎闻甫妻游氏
## 钦定古今图书集成/明伦汇编/闺媛典/第195卷 > 黎闻甫妻游氏

按《建昌府志》：“游氏，别驾游秩宗女。生而慧颖，幼随兄
读书，凡《孝经》《论语》及葩诗妇则诸书，无不诵记，遇事
所触，辄能引证。父善病，氏年仅十三，朝夕父侧调治
药饵，虽臧获满前，不一假手，宗族乡党无不以孝女
称之。及笄嫁同邑黎闻甫，闻甫早失所怙，倚命惟祖
迨氏于归不数年而祖翁又没，遗孤在抱，堂上有七”
十太姑，一切家事，悉以付氏。无何，闻甫以数艰，郁郁
成疾而死。氏年二十三，茕茕靡恃，痛绝欲死，水浆不
入口者七日。父谓曰：“尔死诚是。顾尔夫终鲜兄弟，母
子相依为命。尔死，太姑谁养？即藐孤又谁任也？孰若
教子成名，俾尔夫未酬之愿，得伸于尔子，不愈于徒
死乎？”氏乃节哀顺变，敬养太姑，啜水茹荼，历数十年
如一日。教子永年，补弟子员，食饩有声。未几，祖姑谢
世，氏孑身操持，克以其馀，周给贫乏。淑德徽音，遐迩
传播。一日，盗劫其家，及知姓氏，相惊悔曰：“此向时饥
与粥，寒与衣者，胡忍取之？”遂出境，兽散。后被获，供吐
如前语。